

**D 1.1.1. BLOK A – TECHNICKÁ SPRÁVA**

NÁZOV STAVBY: „REVITALIZÁCIA VNÚTROBLOKOVÝCH   
 PRIESTOROV NA SÍDLISKU POD VŔŠKY   
 V ŽIARI NAD HRONOM“

MIESTO STAVBY: ŽIAR NAD HRONOM

OBJEDNÁVATEĽ: MESTO ŽIAR NAD HRONOM

GENERÁLNY PROJEKTANT: BARÉNYI & ARCHITEKTI   
LESNÍCKA 10  
031 01 LIPTOVSKÝ MIKULÁŠ

AUTORI ARCHITEKTONICKÉHO ING. ARCH. EVA TEPLANOVÁ, ArtD.

RIEŠENIA: ING. ARCH. IGOR TEPLAN,

AUTORIZOVANÝ ARCHITEKT

SADOVÉ ÚPRAVY: ING. ZUZANA SOBOTOVÁ

STUPEŇ: REALIZAČNÝ PROJEKT

DÁTUM: MÁJ 2017

V LIPTOVSKOM MIKULÁŠI VYPRACOVAL:

MÁJ 2017 ING. ARCH. IGOR TEPLAN

**1. URBANISTICKÉ A DOPRAVNÉ RIEŠENIE**Predmetom urbanistického riešenia revitalizácie vnútrobloku je sanácia existujúcich spevnených plôch chodníkov, návrh nových chodníkov, doplnenie a regenerácia výsadby zelene a trávnatých plôch, vybavenie vnútrobloku absentujúcim mobiliárom a hernými prvkami pre deti, mládež a seniorov.

Urbanistické riešenie koncepčne dopĺňa absentujúce existujúce pešie ťahy a prepája ich s novonavrhovanými hernými plochami. Samotné dopravné riešenie vrátane statických dopravných plôch nie je predmetom riešenia realizačného projektu.

Jednotlivé betónové plochy v súčasnosti nefunkčné plochy po sušiakoch prádla a prašiakoch zhodnocuje návrh do podoby ihrísk s návrhom liatych farebných gumených povrchov s osadením herných prvkov a sedení v podobe parkových zostáv so stolíkmi. Parkové sedenia sú navrhnuté v rovnakom dizajne v podobe lavičiek, resp. otočných kresielok.

Areál vnútrobloku A je zameraný na ihriská pre deti vo vekovej skupine 2 – 5 rokov, čomu je prispôsobený výber jednotlivých herných prvkov, viď výkresová časť.

Vyčleňuje tri hlavné herné plochy vnútrobloku, ktoré dopĺňa prvkami parkového sedenia tzv. „obývačkového typu“.

Pozdĺž existujúcej jednosmernej komunikácie vkladá do profilu zásobovacej a obslužnej komunikácie asfaltový chodník v celkovej šírke vrátane obrubníkov 1,8 m, ktorý bude výškovo osadený o 8 cm vyššie od existujúcej cesty. Vnútorné existujúce pešie betónové chodníky sú sanované asfaltovým novým povrchom a priečne sú prepojené s novonavrhovaným prejazdným chodníkom pásom chodníka zo žulových kociek v dvoch bodoch, ktorý prispeje k upokojeniu celého priestoru vnútrobloku.

**2. ARCHITEKTONICKÉ RIEŠENIE**Architektonické riešenie vychádza z existujúceho charakteru a technického potenciálu vnútrobloku, t. j. existujúcich betónových peších komunikácii, existujúcej novozaloženej zeleni, verejného osvetlenia, exist. dopravných plôch a podzemných sietí. V maximálnej možnej miere využíva potenciál existujúcich spevnených betónových plôch, t. č. nefunkčných – priestory na sušenie prádla, prašiaky.

Architektonické riešenie navrhuje revitalizáciu týchto plôch prostredníctvom gumených farebných povrchov s osadením herných prvkov.

Jednotlivé ihriská sú diferencované podľa vekovej skladby s dôrazom na bezpečnosť: dodržanie bezpečnostných zón, bezpečnosti povrchov nielen ihrísk, ale aj samotného dizajnu vybraných prvkov mobiliáru podľa príslušných noriem a predpisov.

Parkový mobiliár je situovaný k ohniskám ihrísk v už spomínanej forme „obývačkového sedenia“. Je doplnený v nevyhnutnej miere verejným osvetlením, smetnými košmi, stojanmi na bicykle.

Jednotlivé priestory sú dokomponované zeleňou s cieľom: funkčnosť, napr. založenie športového trávnika, praktickosť – výber nízkoúdržbových kultivarov, primeraný maximálny vzrast v dospelom veku, prístupnosť kosenia, oddeľujúcou – živé ploty pri statických dopravných plochách, estetickou - farebné podsadby trávnato trvalkové, zapojené skupiny okrasných krov, ap. Bezpečnosť - v priestoroch ihrísk detí s doprovodom rodičov je zeleň navrhnutá tak, aby bola v čo najväčšej možnej miere zaručená ostraha a prehľadnosť priestoru dvora zo strany dospelej osoby.

Navrhovanou kombináciou dizajnových akcentov herných priestorových prvkov, parkového mobiliáru, výtvarne prepracovaných herných plôch, sanovaných chodníkov a novej kompozičnej a obsahovej úprave zelene dôjde k výraznému zvýšeniu nielen funkčnej, ale aj estetickej kvality obytného prostredia.

**3. STAVEBNO-TECHNICKÉ RIEŠENIE   
a) Výkopy**

V miestach novonavrhovaných chodníkov, resp. úprav exist. chodníkov a doplnenie navrhovaných hracích plôch, ktoré sú navrhované na t. č. trávnatých plochách sú navrhnuté plošné odkopy ornice a zeminy a to do hĺbky cca 300 mm od existujúcej úrovne, čím sa vytvorí priestor pre navrhovanú skladbu spevnených plôch a chodníkov. Hlbšie výkopy sa vyhotovia len pre potrebu osadenia niektorých hracích prvkov a mobiliáru (smetné koše, otočné kreslá a stolík, pieskové stolíky). Najvýraznejším výkopom je výkop pre osadenie trampolíny do hĺbky -800 mm od navrhovaného upraveného terénu, resp. úroveň dna je navrhnutá na kóte 264,35 m n. v.

Vykopaná ornica a zemina bude rozplanírovaná na existujúcich trávnatých plochách v rámci navrhovaných sadových úprav.

**b) Základy**

Základové konštrukcie budú vyhotovené len pre účely osadenia herných prvkov a mobiliáru. Tieto sú súčasťou ich dodávky a pri ich realizácii je potrebné postupovať podľa ich technických listov.

**c) Búracie práce**

V riešenom priestore budú demontované všetky existujúce a navrhované prvky: lavičky, detské preliezky, konštrukcie prašiakov a sušiakov, odpadkové koše a existujúce pieskovisko vrátane odvozu piesku. Pre sanovanie existujúcich chodníkov a vyhotovenie nových bude potrebné vybúranie určených záhradných a cestných obrubníkov. Vybúrané budú aj poškodené a nefunkčné časti existujúcich betónových chodníkov. Betónové chodníky budú vybúrané na určených miestach aj v kontakte so vstupmi do bytových domov, pretože je nutné znížiť výškovú úroveň, aby bolo možné vytvoriť novú finálnu vrstvu z asfaltobetónu, ktorá by inak bola v konflikte s otváranými vstupnými dverami.

Pre vybudovanie nových chodníkov pozdĺž existujúcej vozovky a prepojovacích „upokojujúcich“ chodníkov z prírodného kameňa naprieč vozovkou je navrhnuté vybúranie asfaltového krytu s podkladovými vrstvami.

Existujúce betónové plochy, ktoré budú transformované na detské ihriská je potrebné perforovať navŕtaním pre priesak dažďovej vody. Všetky plochy, ktoré sa budú búrať sa od ponechaných častí primárne oddelia napílením.

Zachované betónové chodníky sa očistia tlakovou vodou a existujúce záhradné obrubníky sa mechanicky očistia od prerastenia trávy. V juhovýchodnej časti bude rozobratý chodníček z veľkoformátovej dlažby.

**d) Spevnené plochy**

Vo vnútrobloku je navrhnutá sanácia existujúcich chodníkov, doplnenie nových chodníkov na trávnatých plochách a vybudovanie absentujúceho chodníka paralelne s vnútroblokovou obslužnou komunikáciou. Chodník vznikne prebudovaním jej okrajovej časti a z časti zasiahne do nástupných chodníkov pred vstupmi do bytového domu a čiastočne zasiahne do priestoru zásobovacích rámp. Na základe požiadaviek OV PZ v Žiari nad Hronom je chodník navrhnutý o 80 mm vyššie oproti existujúcej komunikácii, ktorú výškovo kopíruje. Pre zabezpečenie bezbariérového pohybu a prejazdu zásobovania je po okrajoch chodník ohraničený prejazdovými cestnými obrubníkmi. S ohľadom na možnosti prejazdu vozidiel je chodník navrhnutý so zosilneným podkladom, ktorý bude upresnený pri zahájení búracích prác a zistení skutočného stavu existujúceho podložia. Pre vyrovnanie výškových rozdielov, ktoré vzniknú nadvihnutím existujúcej úrovne o 80 mm bude potrebné v dolných častiach prespádovať aj časť vstupných chodníkov do bytového domu. Preto v týchto častiach je navrhnuté rozšírenie chodníka. V rámci sanácie existujúcich chodníkov, resp. v mieste nových chodníkov v kontakte s trávnikmi, sú navrhnuté nové záhradné obrubníky, uložené v betónovom lôžku. V miestach pravouhlých zlomov chodníkov je navrhnuté oblúkové doplnenie chodníkov so segmentovými obrubníkmi dĺžky 500 mm.

V dvoch polohách sú naprieč existujúcou komunikáciou navrhnuté prepojovacie, upokojujúce chodníky z kociek z prírodného kameňa (žula, alt. andezit) ako optický retardér. Pre zabezpečenie bezbariérového pohybu osôb budú preto existujúce nadväzujúce chodníky znížené čiastočne rampami a v kontakte prejazdnými obrubníkmi. Okraje vydláždenej plochy budú vo väzbe na vozovku doplnené asfaltobetónom.

Dvojica t. č. nevyužívaných betónových plôch bude dobetónovaná a na vzniknutý podklad bude vyhotovený gumoliaty športový povrch hrúbky 40 mm (hracia plocha HP1 a HP3). Povrch vyhotoviť podľa technologického predpisu výrobcu. Dizajn grafiky povrchov a umiestnenie kopčekov upresní dodávateľ v technologickej dokumentácii, ktorú vyhotoví pred realizáciou.

V ťažiskovej polohe vnútrobloku sú navrhnuté hracie plochy HP2 a HP2a, ktoré sú navrhnuté na nových podkladných vrstvách. Hracia plocha HP2 bude upravená gumoliatym športovým povrchom hr. 40 mm a bude v nej osadená trampolína. Hracia plocha HP2a bude mať prírodný mlatový povrch a bude v ňom osadené sedenie. Jednotlivé prvky budú založené na betónových pätkách.

Existujúce spádové pomery súčasných spevnených plôch ostávajú nezmenené. Dažďová voda z chodníkov z väčšej časti presiakne do trávnikov. Voda z hracích plôch rovnako presiakne do podložia, resp. trávnikov. Prechodové chodníky cez existujúcu komunikáciu musia byť osadené tak, aby nenarušili odtok dažďovej vody do existujúcich vpustí. Dažďové vpuste nie sú predmetom PD.

Novonavrhované podkladné betóny pre chodníky bude potrebne priečne dilatovať narezaním do 48 hodín od betonáže, alter. v čase betonáže vložením separačnej asfaltovej lepenky. Dĺžky jednotlivých dilatačných úsekov budú 3 000 – 4 500 mm.

Všetky sanované a doplnené chodníky mimo prechodových chodníkov z kameňa budú mať povrchovú úpravu z asfaltobetónu hrúbky 50 mm. Jednotlivé konštrukčné skladby spevnených plôch sú podrobne rozpísané a graficky znázornené vo výkresovej časti.

**e) Hracie prvky a mobiliár**

Na hracích plochách je navrhnuté osadenie hracích prvkov. Výber a osadenie prvkov je navrhnuté tak, aby boli dodržané dostatočné bezpečnostné zóny jednotlivých prvkov. Okrem hracích zostáv sú navrhnuté vo vnútrobloku tri sedacie zostavy a prvky mestského mobiliáru – stojan na bicykle, dvojica smetných košov a kôš na psie exkrementy. Podrobná špecifikácia a spôsoby osadenia prvkov sú určené v technických listoch, ktoré sú súčasťou výkresovej časti.